**. دامەزراندنی دەوڵەتى ساسانی**

دامەزراندنی دەوڵەتی ساسانی بۆ كەسایەتی ئەردەشێری كوڕی بابك دەگەڕێتەوە. هەروەكو سەرچاوەكان ئاماژەى پێ دەكەن، سەرهەڵدانی ئەو دەوڵەتە لە هەرێمى فارس لە ئەنجامی شۆڕشی ئەردەشێر لە دژى دەسەڵاتى دەوڵەتى ئەشكانى([[1]](#footnote-1)) لە نێوان ساڵی(211- 212ز)دا بووە، توانی بە ماوەیەكی كەم دەست بەسەر زۆربەی شارەكانی هەرێمی فارسی دا بگرێت.

بێگومان ڕەوشی ناوخۆی دەوڵەتی ئەشكانی لەبار نەبووە، بەهۆی دووبەرەكی لە نێوان دەسەڵاتدارەكان، چونكەدەوڵەتی ئەشكانی لەو ماوەیە لە كۆمەڵە ویلایەتێكی نیمچە سەربەخۆ پێكهاتبوو، سەرۆكایەتی ئەم ویلایەتانە لە ئەستۆی ماڵباتە پایەبەرز و خانەدانەكان بووە، ملمڵانێ وكێشەی ناوخۆ لە لایەك و لە لایەكی تر شه‌ڕی به‌رده‌وامیان له‌گه‌ڵ ئیمپراتۆریەتی ڕۆمانی، هۆكار بووە كە ڕەوشی سیاسی ناوخۆیى بەرەو شپرزەیی و ناسەقامگیرى بڕوات، ئه‌مه‌ش هه‌ڵگه‌ڕانه‌وه‌ و جیابوونه‌وه‌ی لێ كه‌وته‌وه‌.

بنه‌ماڵه‌ی بابك له‌ ماوه‌ی نێوان ساڵانی (208 - 224 ز) ئه‌و ڕه‌وشه پڕ ناسه‌قامگیریه‌ی قۆسته‌وه‌ و زۆربه‌ی شاره‌كانی وه‌ك( ئیسته‌خر) و( دارابه‌گرد) و (هورمزگان)ی گرت، به‌ره‌و پایته‌ختی ئه‌شكانییه‌كان مه‌دائین هەڵكشان‌، بە تایبەتی لە ساڵی (224ز)، دوای ئەوەی ئەردەشێر لە شەڕی ( هورمزگان)([[2]](#footnote-2))بەسەر سوپای ئەشكانی دا سەركەوت، ئەو جەنگە بە خاڵی وەچەرخان لە مێژوویی كۆنى ئێران دادەنرێ، چونكە دەسەڵاتی سیاسی لە بنەماڵەى باكوور(ئەشكانییەكان)گوازرایەوە وكەوتە ژێر دەسەڵاتی بنەماڵەی باشوور(فارسەكان) سەردەمێكی نوێ لە ئێران و ڕۆژهەڵات سەریهەڵدا و گۆڕانكاری لە سیستەمی سیاسی بەرپا بووە، دوای نه‌مانی هه‌ڕه‌شه‌ی ئه‌شكانی دوو هه‌ڕه‌شه‌ی تر له‌ پێش ئەردەشێر هەبوون، ئه‌ویش هه‌ڕه‌شه‌ی ميدی و ئەرمەنی بوو، ئه‌رده‌شێر بۆ نه‌هێشتنی ئەو مەترسیانە لەدژیان جەنگاوەو سەركووتی كردوون بۆ نموونە بۆ نەهێشتنی هه‌ڕه‌شه‌ی میدییەكان، پاشاكه‌یان و هه‌زار میدی كوشتووە، هەروەكو لە (دینكرد) ئاماژە بەو ڕووداوە كراوە و تێدا هاتووە: پاش ئەوەی ئەردەشێر پاشای كوردانی كوشت و ژمارەیەكی زۆریشی بە دیل گرتووە و ڕەوانەی هەرێمی فارسی كردوون (دینكرد :بخش پنجم: 5)، پاش ئه‌و دوو كوشتاره‌ی ئەرمەنی و میدی ئەردەشێر توانی میدیا و ئه‌رمینیا و هەرێمی( كەرمان) و كەنارەكانی كەنداوی فارسی بخاتە ژێر دەسەڵاتی خۆی .

ساسانیەكان خۆیان به‌ درێژه‌ پێده‌ری ئیمپراتۆریه‌تی ئه‌خمینی ده‌زانی، ‌دوای لەناوچوونی ئیمپراتۆریه‌تی ئه‌خمینی، فارسه‌كان له‌ ده‌رفه‌تێك ده‌گه‌ڕان تاوەكو ئه‌و شكۆیه‌ بۆ خۆیان بگه‌ڕێننه‌وه‌، لەم ماوەیەدا دوو ده‌سه‌ڵاتی سیاسی بە‌ ده‌ركه‌وتن ئه‌وانیش ده‌سه‌ڵاتی(سلوكی،311پ.ز-247 پ.ز)ودواترئەشكانی، بەڵام ساسانیەكان بنەچەی خۆیان بۆ بنەماڵەی ئەخمینەكان دەگەڕاندەوە، هەروەها خۆیان بە میراتگرى ئەوان دادەنا شانازیان بە ڕابردووی باپیرانیان دەكرد، نه‌خشه‌كانی شاخی بێستوون و وێنەكانی سەر ڕووی نەخشەكانی پەرسیپۆلیسیان هەردەم لەبەرچاو بووە، له‌ماوه‌ی فه‌رمانڕه‌وایی خۆیان بەردەوام كاریان بۆ زیندووكرنەوەى فەرهەنگ و شارستانێتى ئەخمینیەكان دەكرد، هه‌ر له‌و ڕوانگه‌وه‌ ئایینى زەردشتیان وه‌ك ئایینی فەرمی دەوڵەت ناساند، له‌ لایه‌كی تر وا باوه‌ڕ ده‌كرێ پاش ئه‌و هه‌موو دابڕانەی زه‌رده‌شتی له‌ ده‌وڵه‌ت، ئایینی زه‌رده‌شتی له‌ نێو فارسه‌كاندا هه‌ر مابوو، بەڵام نەكرابوو بە ئایینی فەرمی دەوڵەت، تاوەكو ئەو سەردەمە (ساسان) باپیرە گەورەى (ئەردەشێر)، كه‌ پێگەیەكی ئایینیی مەزنی هەبووە، گه‌وره‌ و بەرپرسی ئاتشگاى (ئەناهیتا) بووە لە هەرێمی فارس (ئەردەشێركوڕی بابك) لەسەر ئەم ئایینە پەروەردە ببوو، بۆیه‌ كاریگەری هەبووە لەسەر ئەوەی ئایینی زه‌رده‌شتی بكاتە ئایینى فەرمى دەوڵەتەكەى وه‌ك وه‌فایه‌ك بۆبیروباوەڕى ماڵباتى خۆی، ده‌ركه‌وتنی (ئه‌رده‌شێر) هەر به‌ هۆی پێگه‌ی ئایینی باپیری بووە، به‌وه‌ی باپیری توانیویه‌تی ئه‌شكانییه‌كان قه‌ناعه‌ت پێبهێنێت پۆستێكی سه‌ربازی له‌ ده‌وڵه‌ت بە ( ئەردەشێر ) .

(ئەرده‌شێر) به‌و پۆست و پاڵپشته‌ ئایینییه‌ توانى بە ماوەیەكى كەم دەست بگرێت بەسەر زۆربەى هەرێمەكانی ژێردەستی دەوڵەتی ئەشكانی، شۆرشه‌ سه‌ربازیه‌كه‌شی بە تیرۆر كردنى فەرمانڕەوای شاری(ئیستەخر) لە هەرێمى فارس دەستی پێكرد ئەو كەسانەی لەو ناوچەیه‌ دەسەڵاتی خۆجێیان وەرگرت بوو، پێدەچێت پاشماوەی خانەدانی ئەخمینی بووبن، كە بەردەوام پارێزگاریان لە داب و نەریتی خۆیان كردووە بەوەی لە هەمبەر كاریگەری یۆنانی و ئه‌شكانی وەستانەوە و پارێزیان له‌ كو‌لتووری خۆیان كرد، تا له‌ ئاكام ئه‌و كولتووره‌ بوو به‌ شارستانێتی دەوڵەتی ساسانی، دامەزراندنی دەوڵەتی ساسانی له‌ هه‌رێمی فارس به‌ره‌ به‌ره‌ كاریگه‌ری كو‌لتووری و ئایینی یۆنانی و ئه‌شكانی كه‌مكرده‌وه‌، چونكە‌ ستراتیژیه‌تی ده‌وڵه‌تی ساسانی بریتی بوو له‌ ژیاندنەوەی كولتووری نەتەوەیی و ئایینی ڕەسەنی ئێرانی ، (ئه‌رده‌شێر كوڕی بابك ) وه‌ك (كۆرشی مەزن) و( داریوشی سێیەم ) بیری ده‌كرده‌وه‌ بۆیە ڕازی نه‌بووهەر به ‌هەرێمی فارس ڕاوەستێت ، بۆیه‌ ده‌ستی به‌سه‌ر شارەكانی( كەرمان)([[3]](#footnote-3)) و (ئەسفەهان)([[4]](#footnote-4) )و (ئەهواز) داگرت ، له‌ دوای شەڕی (هورمزگان)، دەسەڵاتی سیاسی لەسەر هەمان بنەما و سیستەمى حووكمڕانی ئەخمینیەكان بونیاد نایەوە‌، ئه‌وه‌ش بە گه‌ڕاندنه‌وه‌ی سیستەمى مەركەزى لە فەرمانڕەوایی بە تایبەتی لەسەردەمی (دارای یەكەم)، هه‌روه‌ها نوێ كردنەوەی ئایینی زەردەشتی پەیڕەو كردنی سیستەمی مەركەزیەت هه‌روه‌ها دروستكردنی كۆمه‌ڵگایه‌كی چینایەتی، ئه‌و گۆڕانكارییه‌ی ئه‌رده‌شێر ته‌واو به‌ پێچه‌وانه‌ی فه‌رمانڕه‌وای ئه‌شكانی بوو، لەسەردەمى ئەشكانیەكاندا دەسەڵاتى حوكم كردن خۆجێی بوو، كە بەهەمان شێوەى سیستەمى دەسەڵاتى میدیەكان بووە، بەوەى هەر هەرێمێك پاشا و میرێكی لە خەڵكى خۆى بۆى دانرا بوو، ئایینی زەردەشتی بوو بە ئایینی فەرمی دەوڵەت، چۆن (كۆرش) توانی لە ساڵی (550پ.ز) كۆتایی بە دەسەڵاتى میدیەكان بهێنێ، به‌ هه‌مان شێوه‌ (ئه‌رده‌شێر) كۆتایی به‌ فه‌رمانڕه‌وایی ئه‌شكانی هێنا و هەموو ویلایەت و شارەكانى بەپایتەخت بەستەوە وبناغەی دەوڵەتێكی نوێی دانا .

1. (. ئەشكانیەكان یان فورثیەكان(247 پ.ز -224ز ) نەتەوەیەكی كۆنی ئاریایین، سەرەتا بە ناوی پارنی ناسراو بوون لە ناوچەی (پارثيە) لەبەشی باشووری ڕۆژهەڵاتی ئێران (خۆراسان) ژیاون، نەژادیان بۆ هۆزی (داهی) دەگەڕێتەوە، كە بەشێك بوون لەئەسكیتیەكان كە ئەوانیش لە رەگەزی هیندۆئەورووپین، ئەوانە بە دەوارنیشین ناسراون هەروەكو هیرۆدۆت دەڵێ پارسەكان بۆ شەش تایفەی شارنشین و چوار تایفەی دەوارنشین دا دابەش ببوون: شەش تایفەكەی پێشەوە, كە بریتیبوون لە (پاسارگادیان، مرفیان،ماسپیان،پانتالیان،دژوسیان،گرمانیان)چوار تایفەكەی دیكەش بریتیبوون لە (داییها،مرده،دروپیەكان،ساگارتیەكان)پارسیەكان سەر بە تایفەی (پارسارگادیان) بوون، كە شار نشین بوون لە هەریمی فارس، بەڵام ئەشكانیەكان سەر بە تایفەی (داییها) بوون(سەرفرازوفەیرۆزمەندی،2009: 223 ؛ گریشمن، 2013: 366) [↑](#footnote-ref-1)
2. (). بەسەر سوپای ئەشكانی سەركەوت . هەرچەندە شوێنی شەڕەكە شاری (هورمزگانە) بەوە ناسراوە كە دەكەوێتە باشووری خۆزستان، بەڵام توێژینەوەی نوێ ئەوە دەردەخەن هورمزگان ئەو لەو شوێنە نییە، بەڵكو لەبەشی باكووری رۆژئاوای ئێران بووە كە دەكاتە سەرزەمینی هەرێمی چیا / ماد بووە، بۆ زانیاری زیاتر بنواڕە جلیلیان، شهرام(1394) موقعیت جغرافیایی جنگ هرمزدگان ؛جنوب یا شمال؟.تاریخ ایران .شمارە 19،ص 28\_ص48. [↑](#footnote-ref-2)
3. (). هەرێمی (كەرمان) ئەو هەرێمە دەكەوێتە ناوەراستی ئێران لەبەشی ڕۆژهەڵاتی هەرێمی (مەكرانە) لەبەشی ڕۆژئاوای هەرێمی فارسە لە لە بەشی باكووری هەرێمی خوراسان و بەشێك لە هەرێمی سجستانە لە بەشی باشووریشی كەنداوی عەرەبیە، هەرێمیكی بێ پیت بووە بە هۆی ئەوەی ڕووباری پێدا ناڕوات و بیابانی (دەشتی لووت) بەشێكی زۆری ئەو هەرێمە پێكدەهێنێ، بۆیە سوودیان لە ئاوی بیرەكان وەرگرتووە، حاكمی ئەو شارە لەسەردەمی ساسانیدا بە (كەرمان شاە) ناسراو بووە، ئەو هەرێمە چەند شارێك لەخۆ دەگرێ وەك سیرجان، جیرفت ،بم، هورمز( ابن حوقل 1992: 266؛ نهچری، 1370، 1؛ ولبر 1985 :17 ) [↑](#footnote-ref-3)
4. (). ئەسفەهان (ئەسبەهان) یەكێ بووە لەو هەرێمە ناودارانەی سەردەمی ساسانی كە دەكەوێتە ناوەڕاستی ئێران، بەڵام زیاتر بەرەو ڕۆژئاوای لە گەڵ هەرێمی چیا هەژمار كراوە،( یاقوت الحموی،1977: 1: 206) [↑](#footnote-ref-4)